Skok oor kindermishandelingvideo‘n Skermskoot uit die video. ŉ Video waarin gesien word hoe ŉ vrou ŉ klein baba herhaaldelik hard deur die gesig slaan, het wyd opslae op sosiale media gewek. Die video, wat glo reeds in Augustus geneem is, word die afgelope paar weke wyd op sosiale media gedeel en deur sommige gebruikers voorgehou as ŉ voorval wat in Suid-Afrika plaasgevind het. Die werklike oorsprong van die video het egter eers onlangs aan die lig gekom. Volgens verskeie internasionale nuusagentskappe het die voorval in Almaty in Kazakstan plaasgevind. The Mirror berig die vrou in die video, Aygul Kozhabaevna, is later in Oezbekistan in hegtenis geneem. Volgens berigte het die vrou aan polisiebeamptes erken dat sy haar baba herhaaldelik geklap het omdat die kind nie wou ophou huil nie. Sy was nie bewus daarvan dat haar vriendin se agtjarige dogter die voorval afgeneem het nie. In die video wat 58 sekondes lank duur, kan gesien word hoe die vrou die baba 42 keer klap elke keer dat hy begin huil. Die vrou staar nou aanklagte van kindermishandeling en die onwettige oorsteek van die grens tussen Kazakstan en Oezbekistan in die gesig. Suid-Afrika voer tans sy bekende veldtog, 16 dae van aktivisme teen geweld teenoor vroue en kinders, wat vanjaar van 25 November tot 10 Desember plaasvind. Die veldtog het ten doel om bewusmaking te skep van die omvang van vroue- en kindermishandeling en slagoffers en die publiek as geheel in te lig oor waar om aan te klop vir hulp. Die video is uiters ontstellend en nie geskik vir kinders of sensitiewe lesers nie. Kyk dit hier.